****

**Cuireadh Chun Tairisceana: Tionscadail Taighde**

Fáiltíonn Gaelscoileanna Teo. roimh iarratais ar dhá thionscadail taighde, de réir an eolais agus na gcritéir thíos.

**1.** **Critéir aitheantais cuí um dhearbhú cáilíochta agus dea-chleachtais do bhunscoileanna agus iarbhunscoileanna lán-Ghaeilge ar bhonn uile Éireann.**

**2. Leanúnachas ón mbunscoil go dtí an Iarbhunscoil lán-Ghaeilge agus na fachtóirí a théann i gcion air.**

**Spriocdháta d’iarratais: 10r.n., Aoine 10 Iúil 2015**

****

**27 Bealtaine 2015**

**Gaelscoileanna Teo.**

**Cur Síos ar na Tionscadail Taighde**

**Tionscadal Taighde 1: Critéir aitheantais cuí um dhearbhú cáilíochta agus dea-chleachtais do bhunscoileanna agus iarbhunscoileanna lán-Ghaeilge ar bhonn uile Éireann.**

 Tá trí chéim i gceist leis an taighde seo, mar a rianaítear thíos.

* Scoileanna lena mbaineann: bunscoileanna agus iarbhunscoileanna laistigh agus lasmuigh den Ghaeltacht.

**Céim I**

1. Athbhreithniú litríochta chun críche liosta de dhea-chleachtais a aithint.
2. Grúpaí fócais le príomhoidí ag an dá leibhéal, ar bhonn uile Éireann chun moltaí, tuairimí agus sainmhínithe ar dhea-chleachtas agus dearbhú cáilíochta a chíoradh.
3. Páipéar comhairleach a fhorbairt ag eascairt as an athbhreithniú litríochta agus an plé le príomhoidí.
4. Cáipéis a chur chuig scoileanna ar fad le haiseolas agus moltaí breise a lorg.

***Na Ceisteanna Taighde:***

1. Céard iad na dea-chleachtais atá ann agus a mholtar a bheith i réim i scoileanna lán-Ghaeilge agus Gaeltachta mar a bhaineann le feidhmiú na scoile tumoideachais.
2. Céard iad na critéir aitheantais a mholtar do scoileanna lánGhaeilge agus Gaeltachta i dtaca leis na dea-chleachtas sin.
3. Céard iad na bealaí is fearr le cultúr dea-chleachtas a fhorbairt agus a chur chun cinn ag leibhéal scoile agus earnála.
4. Céard iad na bealaí ina bhféadfaí dea-chleachtais a mheas agus a dhearbhú ag leibhéal scoile agus earnála.

**Céim II**

**Iniúchadh agus moltaí ar dhearbhú caighdeáin agus dea-chleachtais i gcomhthéacs cineálacha/méideanna éagsúla scoile (bunleibhéal agus iarbhunleibhéal, uile Éireann).**

***Ceisteanna Taighde:***

Trí fhócasghrúpaí / agallaimh aonair ar phríomhoidí:-

1. Céard iad na dea-chleachais a bhaineann le sruth amháin, dhá shruth agus trí shruth, ag an dá leibhéal.
2. Conas a dhearbhaítear caighdeán cuí de réir na gcineálacha éagsúla scoile.
3. Céard iad na dúshláin, deiseanna agus riachtanais thacaíochta a bhaineann le feidhmiú na ndea-chleachtais de réir cineálacha, méideanna éagsúla scoile, ag cur san áireamh an tionchar a imríonn méid na scoile:
	1. ar shainmheon Gaeilge na scoile (úsáid na Gaeilge i measc na ndaltaí sa rang agus taobh amuigh den rang; dearcadh na ndaltaí ar an Ghaeilge, úsáid na Gaeilge i measc na foirne; tionchair a oibríonn in aghaidh úsaid na Gaeilge taobh amuigh den rang – i gcluichí sa chlós, stádas na Gaeilge i ndearcadh na ndaltaí.
	2. ar ghnóthachtáil an pháiste (sa Ghaeilge).
	3. ar chumas na scoile foireann inniúl chuí a fháil, agus na deiseanna forbartha gairmiula a chuirtear ar fáil.
	4. ar na buntáistí / míbhuntáistí a fheictear atá ann don dalta / don phobal / do na múinteoirí / don scoil / don churaclam / d’imeachtaí seachchuraclam, srl.
	5. ar sheachadóirí seirbhísí a gcuid seirbhísí a chur ar fáil i nGaeilge (dochtúirí, fiaclóirí, teiripeoirí)
	6. ar chumas na scoile riar ar pháistí le RSO.
	7. ar an tionchar a imríonn méid na scoile ar fhorbairt na Gaeilge sa phobal.
4. Na cúiseanna a chinneann scoil fás / gan fás.

**Céim III: Torthaí taighde a chur ar fáil i bhfoirm plécháipéise ag eascairt as torthaí céim I agus céim II.**

**Tionscadal Taighde 2:** **Leanúnachas ón mbunscoil go dtí an Iarbhunscoil lán-Ghaeilge agus na fachtóirí a théann i gcion air.**

Tá 4 chéim i gceist sa taighde seo.

**Céim I: Pátrúin aistrithe ón mbunscoil lánGhaeilge go dtí iarbhunscoil lánGhaeilge a aithint ar bhonn 26 contae, lasmuigh den Ghaeltacht.**

***Téarmaí Tagartha:***

1. Bailiú agus anailís staitisticí chun na pátrúin a aithint.
2. Tionchar na tíreolaíochta agus an tsoláthair ar na patrúin aistrithe a mheas.

**Céim II: Anailís ar na factóirí a théann i gcion ar an leanúnchas idir an dá leibhéal agus dearcadh phríomhoidí bunscoile a mheas.**

***Téarmaí Tagartha:***

1. Athbhreithniú litríochta
2. Agallaimh/fócasghrúpaí le príomhoidí chun ríomh a dhéanamh ar na fachtóirí a théann i gcion ar an bpátrún aistrithe.

 **Céim III: Dearcadh tuismitheoirí de chuid daltaí rang 6 bunscoile a mheas.**

***Téarmaí Tagartha:***

1. Agallaimh / Fócasghrúpaí le tuismitheoirí chun ríomh a dhéanamh ar na fachtóirí a théann i gcion ar an bpátrún aistrithe.

**Céim IV: Torthaí taighde a chur ar fáil i bhfoirm plécháipéise, ag cuimsiú 1) anailís ar impleachtaí do lucht déanta beartais agus páirtithe leasmhara, agus 2) moltaí straitéiseacha do chur chun cinn an leanúnachais idir na leibhéil.**

**Eolas mar a bhaineann leis an dá Thionscadal Taighde.**

Rinneadh gach iarracht a chinntiú go bhfuil gach eolas is gá chun tairiscint a sholáthar ar fáil sa doiciméad seo. Sa chás go bhfuil soiléiriú ag teastáil faoi mhír ar bith, féadfar ríomhphost a chur chuig Ardfheidhmeannach nó Leas-Ardfheidhmeannach na heagraíochta ag **blathnaid@gaelscoileanna.ie** **nó** **nora@gaelscoileanna.ie****.**

**An Próiseas Tairisceana:**

Is gá d’institiúid, meithleacha taighde nó taighdeoirí aonair iarratas i scríbhinn a dhéanamh. Ní mór go gcuimseoidh gach iarratas:-

1. Próifíl taighde agus CV an taighdeora / gach duine de na taighdeoirí a bheidh ag gabháil don obair.
2. Sonraí ar obair thaighde eile ábhartha i réimse an taighde lena mbaineann.
3. Taithí ag baint leasa as na modheolaíochtaí atá leagtha amach sa tionscadal taighde.
4. Sceideal ama beacht mar a bhaineann le gach céim den taighde.
5. Ráiteas costais. Ba cheart gach costas a bheith in euro. Ní ceadmhach praghsanna a thugtar sa tairiscint a mhéadú le linn thréimhse an taighde. Ba cheart CBL, más cuí, a thaispeáint mar mhír ar leithligh.

**Critéir Mheasúnaithe**

Cuirfear na critéir seo a leanas san áireamh agus na hiarratais á meas:-

1. Caighdeán agus ábharthacht an togra ó thaobh tuiscint a léiriú ar raon agus ar riachtanais an taighde.
2. Saintuiscint agus saintaithí ar earnáil an oideachais lán-Ghaeilge;
3. Saintuiscint agus saintaithí ar an oideachas Gaeltachta, i gcás tionscadail taighde 1 thuas;
4. Saintaithí agus cáilíochtaí i ndisciplín cuí;
5. A oiriúnaí atá an dearadh taighde agus an plean oibre beartaithe, lena n-áirítear a oiriúnaí atá na modhanna bailithe sonraí.
6. Taithí i dtaighde agus foilseacháin taighde ar ardchaighdeán a chur ar fáil i réimse an tionscadail taighde a bhfuil iarratas á dhéanamh ina leith;
7. Soiléireacht agus éifeacht an chur chuige taighde beartaithe;
8. Léiriú ar indéantacht an chur chuige taighde laistigh den bhfráma ama luaite;
9. Luach ar airgead agus buiséad an taighde mar aon leis an gcumas feidhmiú laistigh den bhuiséad;
10. Acmhainní agus scileanna an taighdeora/na meithle taighde, agus
11. A shoiléire agus a chomhtháite atá an scríbhneoireacht san iarratas.

Glacfar le hiarratais ó thaighdeoirí aonair agus le comh-iarratais ó mheitheal de thaighdeoirí.

Glacfar le hiarratais ar cheann amháin nó ón dá thionscadal taighde.

Féadfaidh Gaelscoileanna Teo. gearrliosta a thiomsú agus cuireadh a thabhairt do thaighdeoirí cur i láthair a dhéanamh don eagraíocht. Forchoimeádaimid an ceart an conradh a bhronnadh ar bhonn aighneacht na tairisceana amháin.

**Fráma Ama Táscach: Tionscadal I:** Ní mór an taighde a chur i gcrích roimh dheireadh 2015.

**Fráma Ama Táscach: Tionscadal II:** Táthar ag súil leis go gcuirfear céim 1-3 i gcrích roimh dheireadh 2015, agus céim IV roimh dheireadh Feabhra 2016.

**Dualgais Chonartha**

Tá dualgas ar an/na taighdeoir(í) cloí le ceanglas na dtéarmaí tagartha agus le cearta maoine intleachtúla, agus na prionsabail um chosaint sonraí a chomhlíonadh, agus gan fáisnéis faoi rún nó faoi phribhléid a nochtadh.

**Conas Tairiscint a chur isteach**

Ní mór tairiscintí a sheachadadh ar ríomhphost chuig blathnaid@gaelscoileanna.ie agus chuig nora@gaelscoileanna.ie agus iad a bheith faighte roimh:-

 **10 r.n Aoine, 10 Iúil 2015**

Fógraítear do thaighdeoirí gurb iad féin a bheidh freagrach as an togra a sholáthar, agus nach mbreithneofar tograí a gheofar tar éis an sprioc-ama. Ní ghearrtar aon táille ar phróiseas tairisceana Gaelscoileanna Teo. agus ní ghlacann Gaelscoileanna Teo. freagracht as eolas a chuireann nó nach gcuireann tríú páirtithe ar fáil.